সুষ্ঠু টেন্ডার দাবি করায় লাইসেন্স বাতিলের হুমকি
বালুমহালের ইজারা টেন্ডারের মাধ্যমে সুষ্ঠুভাবে সম্পাদনের দাবি জানিয়েছেন তিন বালু ব্যবসায়ী। এতে ক্ষিপ্ত হয়ে তাদের লাইসেন্স বাতিলের হুমকি দিয়েছে রাজশাহী জেলা প্রশাসন। তিন ব্যবসায়ীকে সোমবার সশরীরে উপস্থিত হয়ে কারণ দর্শাতে বলা হয়েছে। এতে জেলা প্রশাসনের ভূমিকা নিয়ে বিভিন্ন মহলে প্রশ্ন উঠেছে।







সংশ্লিষ্ট সূত্রে জানা গেছে, সম্প্রতি রাজশাহীর তিন বালু ব্যবসায়ী যথাক্রমে তাসনিয়া এন্টারপ্রাইজের মালিক এসএম হাফিজুর রহমান, সিদ্দিকীয়া এন্টারপ্রাইজের মালিক সোলে জুবেরী ও রুদ্র এন্টারপ্রাইজের মালিক মোকসেদ আলী রাজশাহী জেলা প্রশাসক বরাবর যৌথভাবে একটি আবেদন করেন। এই আবেদনে তিন বালু ব্যবসায়ী বলেন, অতীতে রাজশাহীর বিভিন্ন বালুমহাল সুষ্ঠুভাবে ইজারা সম্পন্ন হয়নি। জাতীয় পত্রিকায় টেন্ডার নোটিশ প্রচার না করেই অতীতে গোপনে বালুমহাল ইজারা দেয়া হয়। এর ফলে তাদের মতো অনেক বালু ব্যবসায়ী টেন্ডারে অংশগ্রহণের সুযোগ পাননি। এর ফলে সরকারও বিপুল পরিমাণ রাজস্ব হারিয়েছে। তিন বালু ব্যবসায়ী আগামীতে মাটি ও বালুমহাল ব্যবস্থাপনা আইন-২০১১ অনুযায়ী রাজশাহীর সব বালুমহালের টেন্ডার ইস্যুর দাবি করেন।




 
এদিকে এই আবেদন পাওয়ার পর রাজশাহী জেলা প্রশাসনের পক্ষ থেকে তিন বালু ব্যবসায়ীকে নোটিশ দেয় ২০ জানুয়ারি সশরীরে হাজির হয়ে কারণ দর্শাতে। কারণ দর্শাতে ব্যর্থ হলে লাইসেন্স বাতিলসহ আইন অনুযায়ী ব্যবস্থা গ্রহণেরও হুমকি দেয়া হয়েছে। কেন লাইসেন্স বাতিলের হুমকি দেয়া হয়েছে- জানতে চাইলে রাজশাহী জেলা প্রশাসনের পক্ষ থেকে নোটিশ ইস্যুকারী এনডিসি ও নির্বাহী ম্যাজিস্ট্রেট তাসনীম জাহান বলেন, এই তিন ব্যবসায়ী প্রশাসনের বদনাম করেছেন। আগেও প্রশাসন বালুর টেন্ডার সুষ্ঠুভাবে সম্পন্ন করেছে। এবারও ঠিকমতো টেন্ডার করার প্রক্রিয়া চলছে। এ কারণেই তিন ব্যবসায়ীকে হাজির হয়ে কারণ দেখাতে বলা হয়েছে। উল্লেখ্য, গত কয়েক বছর একাধিক সিন্ডিকেট রাজশাহী বালুমহালগুলো গোপন টেন্ডারের মাধ্যমে নিলামে নিয়েছে। এতে সরকার বিপুল রাজস্ব হারিয়েছে।

বালুমহালের ইজারা টেন্ডারের মাধ্যমে সুষ্ঠুভাবে সম্পাদনের দাবি জানিয়েছেন তিন বালু ব্যবসায়ী। এতে ক্ষিপ্ত হয়ে তাদের লাইসেন্স বাতিলের হুমকি দিয়েছে রাজশাহী জেলা প্রশাসন। তিন ব্যবসায়ীকে সোমবার সশরীরে উপস্থিত হয়ে কারণ দর্শাতে বলা হয়েছে। এতে জেলা প্রশাসনের ভূমিকা নিয়ে বিভিন্ন মহলে প্রশ্ন উঠেছে।